CELEX: 
Language: lv
Date: 2019-07-29 00:00:00
Title: KOMISIJAS ĪSTENOŠANAS LĒMUMS (ES) …/.. ar ko atceļ Īstenošanas lēmumu 2012/630/ES par Kanādas tiesiskās un uzraudzības sistēmas atzīšanu par līdzvērtīgu prasībām Eiropas Parlamenta un Padomes Regulā (EK) Nr. 1060/2009 par kredītreitingu aģentūrām

KOMISIJAS ĪSTENOŠANAS LĒMUMS (ES) …/..
            
            
               (29.7.2019),
            
            
               ar ko atceļ Īstenošanas lēmumu 2012/630/ES par Kanādas tiesiskās un uzraudzības sistēmas atzīšanu par līdzvērtīgu prasībām Eiropas Parlamenta un Padomes Regulā (EK) Nr. 1060/2009 par kredītreitingu aģentūrām
            
            
               (Dokuments attiecas uz EEZ)
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes Regulu (EK) Nr. 1060/2009 par kredītreitingu aģentūrām
                  1
                un jo īpaši tās 5. panta 6. punktu,
            
            
               tā kā:
            
            
               (1)Ar Regulas (ES) Nr. 1060/2009 5. panta 6. punktu Komisija tiek pilnvarota pieņemt lēmumu par līdzvērtību, norādot, ka trešās valsts tiesiskā un uzraudzības sistēma nodrošina, ka šajā trešā valstī atļauju saņēmušās vai reģistrētās kredītreitingu aģentūras (CRA) atbilst juridiski saistošām prasībām, kas ir līdzvērtīgas prasībām, kuras ir noteiktas minētajā regulā un kuras attiecīgajā trešā valstī efektīvi uzrauga un īsteno. Lai tās varētu uzskatīt par līdzvērtīgām, tiesiskai un uzraudzības sistēmai ir jāatbilst vismaz Regulas (EK) Nr. 1060/2009 5. panta 6. punktā noteiktajiem nosacījumiem. 
            
            
               (2)Komisija 2012. gada 5. oktobrī pieņēma Īstenošanas lēmumu 2012/630/ES
                  2
               , secinot, ka ir izpildīti šie trīs nosacījumi, un atzīstot Kanādas tiesiskās un uzraudzības sistēmu attiecībā uz CRA par līdzvērtīgu tajā laikā spēkā esošajām Regulas (EK) Nr. 1060/2009 prasībām.
            
            
               (3)Kanādas tiesiskā un uzraudzības sistēma joprojām atbilst trīs nosacījumiem, kas sākotnēji tika noteikti Regulas (EK) Nr. 1060/2009 5. panta 6. punktā. Ar Eiropas Parlamenta un Padomes Regulu (ES) Nr. 462/2013
                  3
                ieviesa papildu prasības attiecībā uz Savienībā reģistrētām CRA, padarot stingrāku šīm kredītreitingu aģentūrām piemērojamo tiesisko un uzraudzības režīmu. Šīs papildu prasības ietver juridiski saistošus noteikumus CRA par reitingu prognozēm, interešu konfliktu pārvaldību, konfidencialitātes prasībām, reitingu metodikas kvalitāti un kredītreitingu izklāstu un publiskošanu. 
            
            
               (4)Saskaņā ar Regulas (ES) Nr. 462/2013 2. panta 1) punkta b) apakšpunkta otro daļu šīs papildu prasības piemēro, lai no 2018. gada 1. jūnija novērtētu trešo valstu tiesiskās un uzraudzības sistēmas līdzvērtību. 
            
            
               (5)Kanādas Uzraudzības iestāde 2017. gada 6. jūlijā publicēja “Paziņojumu par ierosinātajiem grozījumiem Valsts aktā par izraudzītajām kredītreitingu organizācijām Nr. 25-101” (“Notice with proposed amendments to National Instrument 25-101 regarding Designated Rating Organisations”), norādot, ka šie grozījumi bija nepieciešami, lai atspoguļotu jaunās prasības ES attiecībā uz CRA, lai Savienība varētu turpināt atzīt Kanādas regulatīvo režīmu par līdzvērtīgu reglamentējošiem mērķiem Savienībā.
            
            
               (6)Komisija 2017. gada 13. jūlijā lūdza Eiropas Vērtspapīru un tirgu iestādei (EVTI) sniegt konsultāciju par cita starpā Kanādas tiesiskās un uzraudzības sistēmas līdzvērtību šīm papildu prasībām, kas ieviestas ar Regulu (ES) Nr. 462/2013, un tās novērtējumu par jebkādu atšķirību būtisko nozīmi. 
            
            
               (7)Savā 2017. gada 17. novembrī publicētajā tehniskajā atzinumā EVTI norādīja, ka Kanādas tiesiskās un uzraudzības sistēmas noteikumi attiecībā uz CRA būtu pietiekami, lai sasniegtu mērķus, kas noteikti ar Regulas (ES) Nr. 462/2013 papildu prasībām, ja ierosinātās regulējuma izmaiņas tiks iestrādātas tiesību aktos pirms 2018. gada 1. jūnija.
            
            
               (8)2018. gada 29. martā Kanādas Uzraudzības iestāde savā tīmekļa vietnē paziņoja, ka tā vēl aizvien izvērtē piezīmes, kas saņemtās tām paredzētajā laikā, un plāno atlikt NI 25-101 grozījumus līdz vēlākam datumam 2018. gadā. Tomēr Kanādas Uzraudzības iestāde informēja Komisijas dienestus, ka patlaban ir apturēts plāns par grozījumiem Valsts aktā par izraudzītajām kredītreitingu organizācijām Nr. 25-101, nenorādot jaunu izpildes laiku. Tādējādi novērtējumā, kas ir šā lēmuma pamatā, netiek ņemti vērā paredzamie grozījumi.
            
            
               (9)Ar Regulas (ES) Nr. 462/2013 3. panta 1. punkta w) apakšpunktu tiek ieviesta reitinga prognozes definīcija un ar Regulu (EK) Nr. 1060/2009 tagad, konkrētas, kredītreitingiem piemērojamas prasības prasības, attiecina arī uz kredītreitingu prognozēm. Kanādas sistēmā reitinga prognozes netiek atzītas par atsevišķu un no faktiskā kredītreitinga atšķirīgu vienumu, lai gan ir dažas atsauces uz darbībām, atzinumiem un ziņojumiem, kas ir pietiekami plaši, lai netieši ietvertu reitingu prognozes.
            
            
               (10)Lai stiprinātu pārliecību par kredītreitingu aģentūru neatkarību attiecībā uz vērtējamām juridiskajām personām, Regula (ES) Nr. 462/2013 paplašina Regulas (EK) Nr. 1060/2009 6. panta 4. punkta, 6.a un 6.b punkta noteikumus par interešu konfliktiem, tos attiecinot uz tādiem, ko izraisījuši akcionāri vai locekļi, kas ieņem ar svarīgu amatu minētajā CRA. Kanādas sistēma nav tik sīki izstrādāta vai preskriptīva kā Savienības režīms. Lai gan ir vispārēja prasība izstrādāt saprātīgus iekšējus mehānismus jebkādu trūkumu novēršanai, un to atbilstība un efektivitāte tiktu uzraudzīta un novērtēta, nav detalizētas, skaidras prasības risināt interešu konfliktus saistībā ar nozīmīgiem akcionāriem. Turklāt nav aizliegts sniegt kredītreitingu juridiskai personai, ja CRA valdes loceklim vai akcionāram pieder vairāk nekā 10 % CRA akciju vai ir CRA balsstiesības, un tam arī pieder vairāk nekā 10 % no vērtējamās juridiskās personas akcijām. Nav arī aizliegts privātpersonai vai juridiskai personai, kurai pieder vairāk nekā 5 % CRA akciju vai balsstiesību, sniegt konsultācijas vai padomdevēja pakalpojumus minētajai CRA vērtējamai juridiskajai personai.
            
            
               (11)Ar Regulu (ES) Nr. 462/2013 ievieš jaunus noteikumus, lai nodrošinātu, ka konfidenciālo informāciju izmanto tikai mērķiem, kas ir saistīti ar kredītreitingu noteikšanas darbībām, un tā tiek aizsargāta pret krāpšanu, zādzību vai ļaunprātīgu izmantošanu. Šajā nolūkā Regulas (EK) Nr. 1060/2009 10. panta 2.a punktā ir noteikts, ka CRA visus kredītreitingus, reitinga prognozes un informāciju, kas ar tiem saistīta, līdz izpaušanas brīdim ir jāapstrādā kā iekšēja informācija. Kanādas tiesiskā un uzraudzības sistēma ietver iekšējās informācijas definīciju, bet kredītreitingi un ar tiem saistītā informācija netiek automātiski par tādu atzīta.
            
         
         
            
               (12)Regulas (ES) Nr. 462/2013 mērķis ir palielināt kredītreitingu metodikas pārredzamību un kvalitāti. Regulas (ES) Nr. 1060/2009 I pielikuma D iedaļas I daļas 3. punktā noteikts, ka CRA ir pienākums ļaut vērtējamai juridiskai personai radīt iespēju vērst uzmanību uz jebkādiem kļūdainiem faktiem pirms kredītreitinga vai reitinga prognozes publicēšanas. Kanādas tiesiskā un uzraudzības sistēma ietver prasību, ka pirms reitinga publicēšanas CRA informē vērtējamo juridisko personu par izšķirošo informāciju un galvenajiem apsvērumiem, uz kuriem balstīsies reitings, tomēr tajā nav norādīts, vai tas jādara darba laikā, ne arī noteikts termiņš, kurā vērtējamā juridiskā persona var atbildēt.
            
            
               (13)Ar Regulu (ES) Nr. 462/2013 ievieš aizsardzības pasākumus Regulas (EK) Nr. 1060/2009 8. panta 5.a, 6.aa,6.ab un 7. punktā, lai nodrošinātu to, ka nekādi reitingu metodikas grozījumi neietekmē metodikas precizitāti. Kaut arī Kanādas tiesiskā un uzraudzības sistēma prasa, lai kredītreitingi tiktu izsniegti saskaņā ar metodiku, kas ir precīza, sistemātiska, ilgstoša un tā ir jāapstiprina, nepastāv skaidra prasība, ka kredītreitinga izmaiņas izsniedz saskaņā ar publicētajām metodikām. CRA nav pienākuma apspriesties ar tirgus dalībniekiem par metodikas izmaiņām vai labot savā metodikā kļūdas. Tāpat nav skaidras prasības paziņot uzraudzības iestādēm, citām iestādēm vai vērtējamām juridiskām personām par kļūdām metodikā, kas varētu ietekmēt tās reitingu.
            
            
               (14)Regula (ES) Nr. 462/2013 pastiprina prasības attiecībā uz kredītreitingu izklāstu un publiskošanu. Saskaņā ar Regulas (EK) Nr. 1060/2009 8. panta 2. punktu un I pielikuma D iedaļas I daļas 2.a punktu CRA papildina reitingu metodikas, modeļu un galveno reitinga noteikšanas pieņēmumu publiskošanu ar skaidriem un viegli saprotamiem norādījumiem, kas izskaidro visus pieņēmumus, parametrus, ierobežojumus un jebkādas neskaidrības par kredītreitinga procesā izmantotajiem modeļiem un reitingu metodiku. Kanādas tiesiskā un uzraudzības sistēmā nav skaidri izteikta prasība nodrošināt atbilstošus norādījumus par reitinga pasākumiem un metodiku. Tāpat nav skaidras prasības, lai CRA savā kredītreitingā uzsvērtu, ka kredītreitings ir minētās aģentūras viedoklis un uz to var paļauties tikai daļēji.
            
            
               (15)Lai stiprinātu konkurenci un ierobežotu interešu konfliktu iespējas CRA nozarē, ar Regulu (ES) Nr. 462/2013 tiek ieviesta prasība Regulas (EK) Nr. 1060/2009 I pielikuma E iedaļas II daļā, ka maksām, ko CRA iekasē par kredītreitingiem un papildu pakalpojumiem, būtu jābūt nediskriminējošām un pamatotām ar faktiskajām izmaksām. Tajā tiek noteikts, ka CRA ir jāpublisko konkrēta finanšu informācija. Kanādas tiesiskajā un uzraudzības sistēmā nav sistemātisku prasību CRA sniegt cenu politiku vai nu uzraudzības iestādēm, vai vērtējamām juridiskām personām, lai gan izmeklēšanas gadījumā uzraudzības iestāde var pieprasīt šo informāciju. Turklāt nav prasības, lai no klientiem iekasētā maksa būtu balstīta uz izmaksām un būtu nediskriminējoša.
            
            
               (16)Ņemot vērā izvērtētos faktorus, Kanādas tiesiskā un uzraudzības sistēma attiecībā uz CRA, neatbilst visiem līdzvērtības nosacījumiem, kas noteikti Regulas (EK) Nr. 1060/2009 5. panta 6. punkta otrajā daļā. Tāpēc to nevar uzskatīt par līdzvērtīgu tiesiskajai un uzraudzības sistēmai, kas izveidota ar minēto regulu.
            
            
               (17)Tādēļ Īstenošanas lēmums 2012/630/ES būtu jāatceļ.
            
            
               (18)Šajā lēmumā paredzētie pasākumi saskan ar Eiropas Vērtspapīru komitejas atzinumu,
            
            
               IR PIEŅĒMUSI ŠO LĒMUMU. 
            
            
               1. pants
            
            
               Īstenošanas lēmumu 2012/630/ES atceļ.
            
            
               2. pants
            
            
               Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
            
            
            
               Briselē, 29.7.2019
            
            
               
                     Komisijas vārdā –
               
               
                     priekšsēdētājs
                     Jean-Claude JUNCKER
               
            
         
         
            
                  
                     (1)
                  
                        OV L 302, 17.11.2009., 1. lpp.
               
               
                  
                     (2)
                  
                        Komisijas Īstenošanas lēmums 2012/630/ES ( 2012. gada 5. oktobris) par Kanādas tiesiskās un uzraudzības sistēmas atzīšanu par līdzvērtīgu prasībām Eiropas Parlamenta un Padomes Regulā (EK) Nr. 1060/2009 par kredītreitingu aģentūrām (OV L 278, 12.10.2012., 17. -18. lpp.).
               
               
                  
                     (3)
                  
                        Eiropas Parlamenta un Padomes Regula (ES) Nr. 462/2013 (2013. gada 21. maijs), ar ko groza Regulu (EK) Nr. 1060/2009 par kredītreitingu aģentūrām (OV L 146, 31.5.2013., 1. lpp.).